《重过瓜洲却寄雨窗中丞》
清代·李翮

金焦似惜别，被萝水中立。挂帆山影移，瓜洲泊兰鹢。

南望通虎山，北去是凫绎。循陔同素心，往事动人忆。

爱日各舒畅，联舫度潮汐。甘脆互相献，承笑分余沥。

春旗杨柳风，满路皆欢色。此乐倏如梦，今生不再得。

九载重握手，病鹤归飞急。江路此经过，抚景心恻恻。

夜来水声咽，重为余叹息。

作者简介：清山东金乡人，字逸翰。乾隆三十八年进士。历礼部主事、员外郎、吏科掌印给事中，除分巡杭嘉湖道。在浙佐巡抚吉庆，革除浙闽总督每年公使银二十万，以此险遭陷害。以母老乞养归。卒年六十六。